
	ACTA 


	Expedient núm.: 
	Òrgan col·legiat: 

	JGL/2018/15 
	La Junta de Govern Local 


 
	DADES DE CELEBRACIÓ DE LA SESSIÓ 

	Tipus de convocatòria 
	ordinària

	Data 
	26 de març de 2018 

	Durada 
	des de les 20.00 fins a les 21.00 hores 

	Lloc 
	saló de sessions de la casa consistorial 

	Presidida per 
	David Rodríguez i González 

	Secretari 
	Òscar Campos i Planes 


 
	ASSISTÈNCIA A LA SESSIÓ 

	Nom i cognoms
	Càrrec
	Assisteix

	David Rodríguez i González
	alcalde president
	Sí

	Lluís-Xavier Villaró i Gonzàlez
	1r tinent d’alcaldia
	Sí

	Ramon Xandri i Solé
	2n tinent d’alcaldia
	Sí

	Rosó Barrera i Call
	3a tinenta d’alcaldia
	Sí

	Maria Isabel Roca i Guitart
	4a tinenta d’alcaldia
	Sí

	Sara Alarcón i Postils
	regidora de Cultura
	Sí

	Antoni Carralero i Ruiz
	regidor de Medi Ambient, Participació i Parcs i Jardins
	Sí

	Yasmina Valderrama i Ramallo
	regidora de Salut, Polítiques d’Igualtat i Joventut
	Sí


 
Una vegada verificada pel Secretari la constitució vàlida de l’òrgan, el President obre la sessió, procedint a la deliberació sobre els assumptes inclosos en l’ordre del dia.
 
	A) PART RESOLUTIVA 


 
	Aprovació de l'acta de la sessió anterior

	Favorable
	Tipus de votació: unanimitat

	Es dóna compte de l'acta de la Junta de Govern Local de la sessió anterior, presentada a la consideració dels membres de la Junta i en no presentar-se cap consideració queda aprovada per unanimitat dels seus membres.
Es fa constar que l'acta correspon al dia 19 de març de 2018, amb expedient núm. JGL/2018/14, malgrat que li pertocaria l'expedient núm. JGL/2018/13, però per un error del programa de gestió d'expedients la numeració de les actes passa de la JGL/2018/12 a la JGL/2018/14.


AIGÜES
	Expedient 531/2018. Revisió facturació aigua 3r i 4t trimestre de 2017 i 1r trimestre de 2018 – C/ Sant Roc, 14

	Favorable
	Tipus de votació: unanimitat

	Vista la sol·licitud presentada i subscrita per CP Sant Roc 14 - Cal Carreres Nou, amb NIF núm. H25711052, en què demana que se li revisi la facturació d’aigua de la comunitat de l’edifici situat al carrer de Sant Roc, 14, corresponent als trimestres 3r i 4t de 2017 i 1r de 2018, ja que té un consum molt elevat a causa d’una fuita d’aigua;
Vist que la fuita s’ha produït per un fet fortuït no atribuïble a la negligència de l’usuari d’aquest servei;
A proposta de la regidora delegada de Serveis,
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda refer la factura de subministrament d’aigua corresponent al 3r trimestre de 2017 tenint en consideració la fuita d’aigua. Si el rebut està pagat, es farà un abonament al compte bancari per la diferència d’imports; si el rebut està pendent de pagament, es girarà un nou rebut amb l’import que correspongui després d’aplicar els preus de fuita. Pel que fa als trimestres 4t de 2017 i 1r de 2018, és tindrà en consideració la fuita d’aigua en el moment de fer la facturació.


CONTRACTACIÓ
	Expedient 501/2018. Contractació amb l'empresa Wasabi produccions, SL - producció d'un audiovisual sobre el Pou de Gel

	Favorable
	Tipus de votació: unanimitat

	Vist que, mitjançant provisió d'alcaldia, es va acreditar la necessitat d'aquest Ajuntament de contractar la producció d'un audiovisual sobre la producció i emmagatzematge del Pou de Gel de Solsona, per mitjà de dibuixos, teatralització, imatges antigues i un vídeo de No-Do que s'ha demanat on explica el procés de manera molt visual. El pressupost inclou el plantejament de la idea, el rodatge de les escenes i ús de materials, realització i postproducció en estació de vídeo digital d'alta definició, tractament d'imatges d'arxiu, tractament de planimetries, imatges d'època, animacions i efectes, locució a quatre idiomes (català, castellà, francès i anglès), màster i instal·lació, el preu del qual ascendeix a la quantitat de 7.870,00 € i 21% d'IVA;
 
Vist que es va emetre informe d'Intervenció, en el qual s'acreditava l'existència de crèdit suficient i adequat per finançar la despesa que comporta la celebració del contracte, i es va emetre informe sobre el percentatge que suposa la contractació en relació amb els recursos ordinaris del pressupost vigent, a l'efecte de determinar l'òrgan competent per contractar;
 
Vist que es va emetre Informe-proposta de Secretaria sobre la legislació aplicable i el procediment a seguir;
 
Examinada la documentació que l'acompanya, vist l'informe de Secretaria, i de conformitat amb l'establert en la Llei 9/2017, de 8 de novembre, de contractes del sector públic,
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda:
 
Primer. Dur a terme el contracte de serveis amb el contractista Wasabi produccions, SL, per un import:
 
Import del contracte: 7.870,00 €
Impostos: 21%
Total: 9.522,70 €
 
Segon. L'objecte del present contracte és: Producció d'un audiovisual sobre la producció i emmagatzematge del Pou de Gel de Solsona, per mitjà de dibuixos, teatralització, imatges antigues i un vídeo de No-Do que s'ha demanat on explica el procés de manera molt visual. El pressupost inclou el plantejament de la idea, el rodatge de les escenes i ús de materials, realització i postproducció en estació de vídeo digital d'alta definició, tractament d'imatges d'arxiu, tractament de planimetries, imatges d'època, animacions i efectes, locució a quatre idiomes (català, castellà, francès i anglès), màster i instal·lació.
El codi CPV és el següent: 92111320-1.
Tercer. Aprovar la despesa corresponent a la prestació del servei Producció d'un audiovisual sobre la producció i emmagatzematge del Pou de Gel de Solsona, per mitjà de dibuixos, teatralització, imatges antigues i un vídeo de No-Do que s'ha demanat on explica el procés de manera molt visual. El pressupost inclou el plantejament de la idea, el rodatge de les escenes i ús de materials, realització i postproducció en estació de vídeo digital d'alta definició, tractament d'imatges d'arxiu, tractament de planimetries, imatges d'època, animacions i efectes, locució a quatre idiomes (català, castellà, francès i anglès), màster i instal·lació amb càrrec a l'aplicació
 
Exercici     Aplicació pressupostària     Import       IVA/IGIC      Total
  2018             4320-22695                  7.870,00 €       21%      9.522,70 €
del vigent pressupost.
 
Quart. En tot cas, la factura haurà de contenir els següents esments:
DIR3 Codi d'entitat              L01252075
DIR3 Òrgan de tramitació   L01252075
DIR3 Oficina comptable      L01252075.
 
Cinquè. Una vegada realitzada la prestació, incorpori's la factura i tramiti's el pagament si escau.


CONVENIS
	Expedient 540/2018. Conveni de col·laboració amb el Consell Comarcal del Solsonès per l'Oficina Jove del Solsonès

	Favorable
	Tipus de votació: unanimitat

	Es dona compte del conveni de col·laboració entre l'Ajuntament de Solsona i el Consell Comarcal del Solsonès per l'Oficina Jove del Solsonès  i que es transcriu tot seguit:
 
"Conveni de col·laboració entre l'Ajuntament de Solsona i el Consell Comarcal del Solsonès per l'Oficina Jove del Solsonès
 
Solsona, 26 de març de 2018
 
Reunits
 
D’una banda, David Rodríguez i González, alcalde president de l’Ajuntament de Solsona, actuant en el seu nom i representació, amb domicili al carrer del Castell, 20 de la ciutat de Solsona.
 
De l’altra, Sara Alarcón i Postils, presidenta del Consell Comarcal del Solsonès, actuant en el seu nom i representació, amb domicili al carrer dels Dominics 12 de la ciutat de Solsona.
 
Les parts es reconeixen mútuament, en la qualitat en què intervenen, la capacitat d’obrar necessària per atorgar aquest conveni i, a aquest efecte,
 
Exposen
 
I) L’Ajuntament de Solsona (en endavant, l’Ajuntament) té prevista la creació de l’Oficina Jove del Solsonès, servei que s’instal·larà a la planta baixa del Casal de Cultura i Joventut, immoble propietat del mateix Ajuntament. 
 
II) Que el Consell Comarcal del Solsonès (en endavant, el Consell Comarcal), atesa la importància que aquesta oficina tindrà no només per la ciutat de Solsona sinó també per la comarca del Solsonès, té la voluntat de col·laborar en el normal desenvolupament de les seves funcions. 
 
III) Que es voluntat d’ambdues parts vetllar per un bon funcionament de l’Oficina i garantir-ne un horari mínim d’obertura.
 
Per tot això, les parts acorden formalitzar aquest conveni de col·laboració, per la qual cosa,
 
Acorden
 
1. Aquest conveni té per finalitat reflectir els compromisos de col·laboració entre l’Ajuntament i el Consell Comarcal per al finançament i l’execució del projecte de condicionament de l’Oficina Jove de Solsonès, així com per al manteniment futur d’aquesta.
 
2. La finalitat de l’activitat que emprèn l’Oficina Jove del Solsonès està adreçada a activitats de joventut i altres actes vinculats a les entitats juvenils de la ciutat de Solsona i de la seva comarca. L’oficina durà per nom OFICINA JOVE DEL SOLSONÈS i tindrà, per tant, abast comarcal.
 
3. Les obres de condicionament de l’espai que ha d’acollir l’Oficina Jove seran a càrrec de l’Ajuntament, ens que en farà la contractació i el seguiment de l’obra, d’acord amb la normativa vigent.
 
4. L’Ajuntament es compromet a proporcionar el mobiliari i el material i equipament informàtic necessari pel correcte funcionament de l’Oficina.
 
5. Per col·laborar amb la inversió inicial municipal, el Consell farà una aportació de 5.000,00 €, a l’Ajuntament de Solsona, prèvia justificació de l’ens local de la inversió realitzada.
 
6.  Per a l’atenció al públic i al funcionament de l’Oficina, es contractarà un informador juvenil a mitja jornada (20 hores setmanals), amb un cost previst de 14.875,39 €. Per fer front a aquesta contractació, l’ens que contracti disposarà de l’aportació del Contracte programa fitxa 42, Oficines Joves de la Xarxa d’Emancipació Juvenil (col·laboració entre el Departament de Treball, Afers socials i Famílies i el Consell Comarcal del Solsonès). L’import per al 2017 és de 20.000,00 €. 
 
7. Per tal de garantir uns horaris de funcionament de l’Oficina de quaranta hores setmanals, l’Ajuntament i el Consell Comarcal destinaran un/a treballador/a del personal propi cadascun 10 hores setmanals. L’horari d’obertura al públic serà d’un mínim de 24 hores setmanals i serà determinat per la Comissió de Seguiment de l’oficina. El personal de cada entitat continuarà depenent orgànicament i funcionalment de la seva pròpia entitat.
 
8. A banda dels treballadors detallats als dos punts anteriors, s’haurà de contractar un tècnic de salut tres hores a la setmana. 
 
9. L’ens que contracti assumirà les despeses ordinàries de funcionament de l’Oficina (enllumenat, calefacció, telefonia...), a les quals imputarà l’import restant de l’aportació del Contracte programa fitxa 42, Oficines Joves de la Xarxa d’Emancipació Juvenil.
 
10. Les despeses de personal (possibles baixes o substitucions de l’informador/a juvenil, tècnic de salut) i despeses de manteniment de l’Oficina Jove en la part que no estigui subvencionada per la Generalitat mitjançant el contracte programa es finançarà 50% a càrrec de l’Ajuntament i 50% a càrrec del Consell Comarcal del Solsonès.
11. Cada ens, per la seva banda, assumirà les despeses de formació del personal adscrit a l’Oficina a excepció de l’Informador Juvenil que s’assumirà el 50% entre les dues administracions.
 
12. El període de vacances de la persona contractada estarà sotmès al tancament de l’Oficina Jove que serà durant la segona quinzena d’agost i la primera de setembre.
 
13. Les administracions participants en el projecte es coordinaran per tal de garantir el seu correcte funcionament. Es crearà una comissió de seguiment mixta formada per cinc persones (els responsables polítics i tècnics d’Ajuntament i Consell i l’informador/a contractat).
 
14. La durada d’aquest conveni es fixa per un any, prorrogable a quatre. 
 
I perquè consti, i en prova de conformitat, les parts signen el present document, per duplicat i a un sol efecte, a la ciutat i en la data esmentades al principi."
 
A proposta de la regidora delegada de Joventut,
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda aprovar el contingut del conveni esmentat i facultar l’alcalde per a la seva signatura.


CULTURA
	Expedient 530/2018. Festa del barri Josep Torregassa, 29 i 30 d'abril i 1 de maig - utilització de material

	Favorable
	Tipus de votació: unanimitat

	Vista la sol·licitud presentada i subscrita per Antonio Avi i Pérez, amb DNI núm. *767M, president de l'Associació de Veïns Josep Torregassa, en què demana poder utilitzar 50 taules, 100 cadires, cadena per lligar les cadires, una paella per 200 persones i els estris per cuinar, contenidors de deixalles, sorra per fer foc, sis tanques, una tarima, una connexió al subministrament elèctric i la presència de la Policia Local, els dies 29 i 30 d'abril i 1 de maig, amb motiu de la festa del barri;
 
A proposta de les regidores delegades de Cultura i de Governació,
 
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda concedir el que sol·licita amb la condició que s’han de fer càrrec d’anar a buscar i retornar el material esmentat.


 
	Expedient 507/2018. Festa del barri del Camp del Molí, 30 de juny - utilització de material

	Favorable
	Tipus de votació: unanimitat

	Vista la sol·licitud presentada i subscrita per l'Associació de Veïns i Veïnes del Camp del Molí, en què demana poder utilitzar el material i els serveis que es detallen a continuació, el dia 30 de juny, per dur a terme la festa del barri:
- tallar el tram de carrer que va de l'avinguda dels Països Catalans fins el carrer de la Font i el tram de carrer que va del carrer de la Ribera fins al lloc on es fa la festa,
- 250 cadires,
- un escenari,
- quatre taulers amb els cavallets corresponents,
- dos bidons i les graelles,
- permís per fer foc al carrer,
- una connexió al subministrament elèctric a la cruïlla del carrer de la Ribera amb el carrer del Camp del Molí,
- un ajut econòmic;
 
A proposta de les regidores delegades de Cultura i de Governació,
 
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda concedir el que sol·licita amb la condició que s’han de fer càrrec d’anar a buscar i retornar el material esmentat. Es comunica al sol·licitant que, quan surtin les línies d'ajuts de la regidoria de Cultura, s'hi afegirà la sol·licitud.


 
	Expedient 508/2018. Festa de Sant Llorenç (Ctra. Sant Llorenç, C/ Bòfia i Edif. Àries), 10 d'agost - utilització de material

	Favorable
	Tipus de votació: unanimitat

	Vista la sol·licitud presentada i subscrita pels veïns i veïnes de la carretera de Sant Llorenç, el carrer de la Bòfia i l'edifici Àries, en què demanen poder utilitzar el material i els serveis que es detallen a continuació, el dia 10 d'agost, per dur a terme la festa del barri:
- l'equip de so, de les 9.00 a les 12.00 hores, al carrer del Drac,
- tallar el carrer del Drac, de 8.00 a 12.00 hores, i el carrer de la Bòfia de les 15.00 hores fins que s'acabi la festa,
- 500 cadires,
- taulers i cavallets per a 300 persones,
- quatre bidons i les graelles,
- permís per fer foc al carrer,
- una connexió al subministrament elèctric a la zona de la placeta Àries,
- un ajut econòmic;
A proposta de les regidores delegades de Cultura i de Governació,
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda concedir el que sol·licita amb la condició que s’han de fer càrrec d’anar a buscar i retornar el material esmentat. Es comunica als sol·licitants que, quan surtin les línies d'ajut de la regidoria de Cultura, s'hi afegirà la sol·licitud.


 
	Expedient 423/2018. Agrupament Escolta i Guia Cardenal Lluch - acampada juvenil, 24-26 de març

	Favorable
	Tipus de votació: unanimitat

	Vista la sol·licitud presentada i subscrita per JPM, membre de l'Agrupament Escolta i Guia Cardenal Lluch, amb núm. de cens 0000300235, en què exposa que aquest Agrupament està afiliat a Minyons Escoltes i Guies Sant Jordi de Catalunya, entitat legalment reconeguda per la Direcció General de Joventut de la Generalitat de Catalunya i comunica que faran una acampada juvenil a les instal·lacions de l'Esplai Riallera, entre els dies 24 i 26 de març;
Vist l'informe 58/2018 emès per la Policia Local i a proposta de les regidores delegades de Cultura i de Governació,
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda comunicar a la sol·licitant que l'Ajuntament es dona per assabentat de l'activitat i es recorda que han de respectar l'horari de descans dels veïns i han de procurar de no entorpir la circulació de vianants i de vehicles.


 
	Expedient 534/2018. Lliga de Botifarra del Solsonès - utilització Sala Polivalent i material

	Favorable
	Tipus de votació: unanimitat

	Vista la sol·licitud presentada i subscrita per XTS, amb DNI núm. *692L, coordinador i representant de la Lliga de Botifarra del Solsonès, en què demana poder utilitzar la Sala Polivalent, taules i cadires per a 100 persones i una nevera el dia 8 d'abril, de les 15.00 a les 21.00 hores, per dur a terme la Copa de Botifarra del Solsonès;
A proposta de la regidora delegada de Cultura,
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda concedir el que sol·licita. 


 
	Expedient 532/2018. Caramelles de Solsona - utilització espai municipal

	Desfavorable
	Tipus de votació: unanimitat

	Vista la sol·licitud presentada i subscrita per SMP, amb DNI núm. *823X, representant de les Caramelles de Solsona, en què demana poder utilitzar la sala d'actes del Casal de Cultura i Joventut o l'auditori de la Sala Polivalent o algun espai del Casal Cívic els dies 24, 29, 30 i 31 de març, de les 20.15 a les 21.15 hores, per poder assajar les caramelles;
A proposta de la regidora delegada de Cultura,
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda comunicar a la sol·licitant que la sala d'actes del Casal de Cultura i l'auditori de la Sala Polivalent estan ocupats i que la cessió d'espais del Casal Cívic no es gestiona des de l'Ajuntament de Solsona.


 
	Expedient 536/2018. Associació Cultural de Llobera - actuació Colla de Trabucaires de Solsona

	Favorable
	Tipus de votació: unanimitat

	Vista la sol·licitud presentada i subscrita per l'Associació Cultural de Llobera, amb NIF núm. G25531534, en què demana que la Colla de Trabucaires de Solsona pugui fer una actuació el dia 2 d'abril, per dur a terme la festivitat de les caramelles;
A proposta de la regidora delegada de Cultura,
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda concedir el que sol·licita amb la condició que hauran de fer front a les despeses causades per l'actuació.


 
	Expedient 537/2018. Proposta horaris d'estiu 2018 - Biblioteca Carles Morató

	Favorable
	Tipus de votació: unanimitat

	Es dona compte de la proposta presentada per Ester Barniol, directora de la biblioteca Carles Morató, en relació a l'horari d'obertura de la biblioteca per aquest estiu 2018; l'horari que es proposa és del 25 de juny a l'11 de setembre, fent la combinació següent:
Dilluns        matí: tancat                                 tarda: de 16.00 a 20.00 hores
Dimarts       matí: de 10.00 a 13.30 hores     tarda: de 16.00 a 20.00 hores
Dimecres    matí: de 10.00 a 13.30 hores     tarda: de 16.00 a 20.00 hores
Dijous         matí: de 10.00 a 13.30 hores     tarda: de 16.00 a 20.00 hores
Divendres   matí: de 10.00 a 13.30 hores     tarda: tancat
Dissabte     tancat
Diumenge  tancat;
A proposta de la regidora delegada de Cultura,
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda aprovar l'horari d'obertura, per aquest estiu, de la biblioteca Carles Morató, pel període comprés entre el 25 de juny a l'11 de setembre de 2018.


 
	Expedient 533/2018. Festa dels 12 anys del Casal Popular La Fura de Solsona

	Favorable
	Tipus de votació: unanimitat

	Sara Alarcón, regidora delegada de Cultura, dona compte de l'escrit tramés pel Casal Popular La Fura de Solsona on comunica que el dia 24 de març, al local de l'entitat, es duran a terme els actes de celebració dels 12 anys del Casal Popular La Fura de Solsona, amb un sopar-tast de productes de la comarca i un concert de blues i rock.


GOVERNACIÓ
  
	Expedient 490/2018. Festa del barri Josep Torregassa, 29 i 30 d'abril i 1 de maig

	Favorable
	Tipus de votació: unanimitat

	Vista la sol·licitud presentada i subscrita per Antonio Avi i Pérez, amb DNI núm. *767M, president de l'Associació de Veïns Josep Torregassa, en què, amb motiu de la festa del barri, comunica que l’associació té programades tot un seguit d’activitats i demana poder tallar el trànsit de vehicles del carrer de Josep V. Foix els dies 29 i 30 d’abril i 1 de maig;
Vist l'informe 66/2018 emès per la Policia Local i a proposta de la regidora delegada de Governació, 
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda concedir el què sol·licita.


 
	Expedient 499/2018. Servei d’Intervenció Socioeducativa - utilització espai públic

	Favorable
	Tipus de votació: unanimitat

	Vista la sol·licitud presentada i subscrita pel Servei d’Intervenció Socioeducativa, en què demana poder utilitzar la plaça del Consell Comarcal del Solsonès el 26 i el 28 de març, de les 16.00 a les 18.45 hores, per dur a terme diferents jocs adreçats a infants i adolescents en risc d’exclusió social;
Vist l'informe 69/2018 emès per la Policia Local i a proposta de la regidora delegada de Governació,
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda concedir el que sol·licita.


 
	Expedient 506/2018. Bassella Trail Camp, 5 i 6 de maig

	Favorable
	Tipus de votació: unanimitat

	Vist l'escrit tramés pel Consell Comarcal del Solsonès, en relació a la sol·licitud presentada pel Clup Esportiu SIP Sport de Bassella, per a la realització d'una prova no competitiva de vehicles que es durà a terme els propers dies 5 i 6 de maig i que afecta el nostre municipi;
 
Vist que el dia 6 de maig hi ha programada la prova Cicloturística que se celebra a Solsona;
Vist l'informe 72/2018 emès per la Policia Local on es fa constar que la prova no passarà per dins de Solsona i que es farà el recorregut per fora per no afectar la prova Cicloturística;
 
A proposta de la regidora delegada de Governació,
 
La Junta de Govern Local, en virtut de les facultats que té delegades per decret d'Alcaldia 125/2015, de 10 de juliol, i per unanimitat dels assistents, acorda comunicar al sol·licitant que l'Ajuntament es dona per assabentat de l'activitat.


HISENDA
	Expedient 216/2018. Sol del Solsonès - concessió ajut

	Favorable
	Tipus de votació: unanimitat

	Vista la sol·licitud presentada i subscrita per Mònica Serra i Serra, presidenta del Sol del Solsonès, associació de familiars de malalts mentals i drogodependents, amb NIF núm. G25511205, en què demana un ajut per pagar les despeses en concepte de lloguer, de l’any 2018, que ascendeix a l’import de cinc mil cent quaranta euros amb vuitanta cèntims (5.140,80 €), del local situat al Vall Fred, 22, baixos, xamfrà amb la plaça de Sant Roc;
 
A proposta del regidor delegat d’Hisenda,
 
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda concedir l'ajut sol·licitat, pel lloguer del local de l’Associació, corresponent a l’any 2018. 


URBANISME
	Expedient 464/2018. Llicència urbanística – règim autoliquidació

	Favorable
	Tipus de votació: unanimitat

	La regidora delegada d’Urbanisme, Rosó Barrera Call, dona compte de les llicències urbanístiques que s’han atorgat seguint el règim d’autoliquidació que preveu l’ordenança fiscal número 2 reguladora de l’impost sobre construccions, instal·lacions i obres, aprovada pel Ple de l’Ajuntament de Solsona el dia 27 d’octubre 2011.


	Expedient 514/2018. Llicència urbanística – règim autoliquidació

	Favorable
	Tipus de votació: unanimitat

	La regidora delegada d’Urbanisme, Rosó Barrera Call, dona compte de les llicències urbanístiques que s’han atorgat seguint el règim d’autoliquidació que preveu l’ordenança fiscal número 2 reguladora de l’impost sobre construccions, instal·lacions i obres, aprovada pel Ple de l’Ajuntament de Solsona el dia 27 d’octubre 2011.


 

VARIS
	Expedient 535/2018. Sessió de la Junta de Govern Local

	Favorable
	Tipus de votació: unanimitat

	Vist que el dia 2 d’abril de 2018 és festiu per ser Dilluns de Pasqua,
 
La Junta de Govern Local, en virtut de les facultats que té delegades per decret d’Alcaldia 125/2015, de 10 de juliol, i per unanimitat dels assistents, acorda fixar la pròxima reunió de la Junta de Govern Local per al dilluns dia 9 d’abril de 2018, a les 20.00 hores.


El president aixeca la sessió, de la qual, com a secretari, estenc aquesta acta.

Vist i plau
El secretari
El president

